## Uredba o izvozu i uvozu robe koja se može uporabiti za izvršenje smrtne kazne, mučenje ili drugo okrutno, neljudsko ili ponižavajuće postupanje ili kažnjavanje

### NN 142/2011 (9.12.2011.), Uredba o izvozu i uvozu robe koja se može uporabiti za izvršenje smrtne kazne, mučenje ili drugo okrutno, neljudsko ili ponižavajuće postupanje ili kažnjavanje

VLADA REPUBLIKE HRVATSKE

2848

Na temelju članka 49. stavka 2. Zakona o trgovini (»Narodne novine«, br. 87/2008, 116/2008, 76/2009 i 114/2011), Vlada Republike Hrvatske je na sjednici održanoj 27. listopada 2011. godine donijela

UREDBU

O IZVOZU I UVOZU ROBE KOJA SE MOŽE UPORABITI ZA IZVRŠENJE SMRTNE KAZNE, MUČENJE ILI DRUGO OKRUTNO, NELJUDSKO ILI PONIŽAVAJUĆE POSTUPANJE ILI KAŽNJAVANJE

I. OPĆE ODREDBE

Predmet i područje primjene

Članak 1.

Ovom se Uredbom utvrđuju uvjeti za izvoz i uvoz robe koja se može uporabiti za izvršenje smrtne kazne ili za mučenje i ostalo okrutno, ponižavajuće ili neljudsko postupanje i kažnjavanje (u daljnjem tekstu: roba) i s njima povezanom tehničkom pomoći, nadležnost tijela državne uprave, postupak izdavanja izvozne i uvozne dozvole, te obrazac zahtjeva za izdavanje izvozne i uvozne dozvole.

Članak 2.

Ova Uredba sadrži odredbe koje su u skladu s Uredbom Vijeća (EZ) br. 1236/2005 o trgovini određenom robom koja bi se mogla koristiti za izvršenje smrtne kazne, mučenje ili drugo okrutno, neljudsko ili ponižavajuće postupanje ili kažnjavanje (SL L 200, 30. 7. 2005).

Definicije

Članak 3.

Pojedini izrazi koji se koriste u ovoj Uredbi imaju sljedeće značenje:

1. »Mučenje« označava svaki čin kojim se osobi namjerno nanosi teška tjelesna ili duševna bol, kako bi se od nje ili treće osobe dobio podatak ili priznanje, kako bi se ta osoba ili treća osoba kaznila za djelo koje je počinila ta osoba ili treća osoba ili za koju se sumnja da je takvo djelo počinila, ili kako bi se tu osobu ili treću osobu zastrašilo ili prisililo, ili zbog bilo kojeg drugog razloga koji se temelji na diskriminaciji bilo koje vrste, kada takvu bol ili patnju nanosi ili potiče ili dopušta službena osoba ili druga osoba koja nastupa kao službena osoba. Ovaj pojam ne uključuje bol ili patnju koja proizlazi iz propisane kazne ili koja je povezana s njome;

2. »Ostalo okrutno, neljudsko ili ponižavajuće postupanje ili kažnjavanje« označavaju svaki čin kojim se osobi uzrokuje teška tjelesna ili duševna bol kada takvu bol ili patnju nanosi, potiče ili dopušta službena osoba ili druga osoba koja nastupa kao službena osoba. Ovaj pojam ne uključuju bol ili patnju koja proizlazi iz propisane kazne ili koja je povezana s njom;

3. »Tijela odgovorna za provođenje zakona« označavaju svako tijelo odgovorno za sprječavanje, otkrivanje, istraživanje i borbu protiv kaznenih djela, te njihovo kažnjavanje, između ostalih to se odnosi na policiju, tužitelje, pravosudna tijela te ovisno o okolnostima, državna sigurnosna i vojna tijela;

4. »Izvoz« označava svaki iznos robe iz carinskog područja Republike Hrvatske, uključujući iznošenje robe za koju se podnosi carinska deklaracija te robe koja je smještena u slobodnoj zoni ili slobodnom skladištu;

5. »Uvoz« označava svaki unos robe u carinsko područje Republike Hrvatske, uključujući privremeni smještaj, smještaj u slobodnu zonu ili slobodno skladište, stavljanje u carinski postupak s odgodom ili puštanje robe u slobodni promet u smislu carinskih propisa;

6. »Tehnička pomoć« označava svu tehničku potporu u vezi s popravcima, razvojem, proizvodnjom, ispitivanjem, održavanjem, sastavljanjem i svim ostalim tehničkim uslugama a dostupna je u obliku uputa, savjeta, obuke, prijenosa radnog znanja ili vještina ili savjetovanja. Tehnička pomoć uključuje usmene i elektroničke oblike pomoći.

7. »Podnositelj zahtjeva« označava:

– kod izvoza robe iz članaka 6. i 7. ove Uredbe, svaku pravnu ili fizičku osobu – obrtnika sa sjedištem, odnosno boravištem na području Republike Hrvatske;

– kod pružanja tehničke pomoći iz članka 4. ove Uredbe, fizičku ili pravnu osobu koja pruža uslugu;

– kod uvoza robe i primanja tehničke pomoći iz članka 5. stavka 3. ove Uredbe, muzej koji će izložiti robu.

II. ROBA KOJA JE PRAKTIČNO NEUPORABLJIVA, OSIM ZA IZVRŠENJE SMRTNE KAZNE, MUČENJE I OSTALO OKRUTNO, NELJUDSKO ILI PONIŽAVAJUĆE POSTUPANJE ILI KAŽNJAVANJE

Zabrana izvoza

Članak 4.

Izvoz robe koja je praktično neuporabljiva, osim za izvršenje smrtne kazne, mučenja i ostalog okrutnog, neljudskog ili ponižavajućeg postupanja ili kažnjavanja, navedene u Prilogu I., koji je sastavni dio ove Uredbe, iz Republike Hrvatske, zabranjen je.

Pružanje tehničke pomoći, i na besplatnoj osnovi, u vezi s robom navedenom u Prilogu I. ove Uredbe, bilo kojoj osobi, subjektu ili tijelu u drugoj državi, zabranjeno je.

Iznimno od stavaka 1. i 2. ovoga članka, Ministarstvo gospodarstva, rada i poduzetništva (u daljnjem tekstu: Ministarstvo) može odobriti izvoz robe navedene u Prilogu I. ove Uredbe i pružanje s njom povezane tehničke pomoći, ako se dokaže da će se u zemlji izvoza takva roba koristiti isključivo za namjene javne izložbe u muzeju radi njezinoga povijesnog značenja.

Zabrana uvoza

Članak 5.

Uvoz robe navedene u Prilogu I. ove Uredbe na carinsko područje Republike Hrvatske, zabranjen je.

Primanje tehničke pomoći u vezi s robom navedenom u Prilogu I. ove Uredbe iz drugih zemalja, i na besplatnoj osnovi, zabranjeno je.

Iznimno od stavaka 1. i 2. ovoga članka, Ministarstvo može odobriti uvoz robe navedene u Prilogu I. ove Uredbe, kao i nabavu s njom povezane tehničke pomoći, ako se dokaže da će se takva roba koristiti isključivo za namjene javne izložbe u muzeju radi njezinoga povijesnog značenja.

Članak 6.

Za izvoz robe i pružanje tehničke pomoći iz članka 4. stavka 3. ove Uredbe Ministarstvo izdaje izvoznu dozvolu. U postupku izdavanja izvozne dozvole Ministarstvo će zatražiti potvrdu Ministarstva kulture da je izvoz robe u skladu sa člankom 4. stavkom 3. ove Uredbe.

Za uvoz robe i primanje tehničke pomoći iz članka 5. stavka 3. ove Uredbe Ministarstvo izdaje uvoznu dozvolu. U postupku izdavanja uvozne dozvole Ministarstvo će zatražiti potvrdu Ministarstva kulture da je uvoz robe u skladu sa člankom 5. stavkom 3. ove Uredbe.

III. ROBA KOJA BI SE MOGLA KORISTITI ZA MUČENJE ILI OSTALO OKRUTNO, NELJUDSKO ILI PONIŽAVAJUĆE POSTUPANJE ILI KAŽNJAVANJE

Zahtjev za izdavanje dozvole

Članak 7.

Za izvoz i uvoz robe navedene u Prilogu II., koji je sastavni dio ove Uredbe, koja bi se mogla uporabiti za mučenje i ostalo okrutno, neljudsko ili ponižavajuće postupanje ili kažnjavanje, te pružanje i primanje tehničke pomoći, potrebna je dozvola koju izdaje Ministarstvo.

Iznimno od stavka 1. ovoga članka, za izvoz robe koju koristi vojno ili civilno osoblje Republike Hrvatske koje sudjeluje u mirovnim operacijama EU-a i/ili UN-a i/ili NATO-a, dozvola Ministarstva nije potrebna.

Radi provjere okolnosti iz stavka 2. ovoga članka Ministarstvo financija – Carinska uprava ima pravo zadržati izvoz robe iz stavka 1. ovoga članka do okončanja provjere.

Članak 8.

Zahtjev za izdavanje izvozne, odnosno uvozne dozvole, podnosi se Ministarstvu u sadržaju i obliku sukladno obrascu koji je sadržan u Prilogu III., koji je sastavni dio ove Uredbe.

Podnositelj zahtjeva dužan je Ministarstvu dostaviti sve relevantne podatke o aktivnostima za koje je potrebno odobrenje.

Izvozna, odnosno uvozna dozvola

Članak 9.

Ministarstvo izdaje dozvolu za svaki pojedinačni izvoz, odnosno uvoz robe navedene u Prilogu II. ove Uredbe. U postupku izdavanja izvozne, odnosno uvozne dozvole, Ministarstvo će zatražiti mišljenje Ministarstva vanjskih poslova i europskih integracija, Ministarstva unutarnjih poslova, Ministarstva pravosuđa, Ministarstvo financija – Carinske uprave, Sigurnosno obavještajne agencije, te ovisno o vrsti robe i Ministarstva zdravstva i socijalne skrbi.

Ako državna tijela iz stavka 1. ovoga članka ne dostave pisano mišljenje u roku od 15 dana od primanja zahtjeva za mišljenje, a ne zatraže produženje tog roka smatrat će se da su dala pozitivno mišljenje.

Ako je državnim tijelima iz stavka 1. ovoga članka, za izdavanje mišljenja, potrebna dodatna dokumentacija, o tome će obavijestiti Ministarstvo koje će ju zatražiti od podnositelja zahtjeva.

Ministarstvo neće izdati izvoznu dozvolu kada postoje opravdani razlozi da bi se roba navedena u Prilogu II. ove Uredbe mogla uporabiti za mučenje i ostalo okrutno, neljudsko ili ponižavajuće postupanje ili kažnjavanje, uključujući sudsko tjelesno kažnjavanje od strane tijela odgovornih za provođenje zakona ili neke druge fizičke ili pravne osobe u drugoj zemlji.

Državna tijela iz stavka 1. ovoga članka dužna su voditi računa o:

– raspoloživim odlukama međunarodnoga suda,

– podacima nadležnih tijela Ujedinjenih naroda, Vijeća Europe i Europske unije, izvješćima Europskog odbora Vijeća Europe za sprječavanje mučenja i neljudskog ili ponižavajućeg postupanja ili kažnjavanja, te izvješćima posebnog izvjestitelja Ujedinjenih naroda za mučenje i ostalo okrutno, neljudsko ili ponižavajuće postupanje ili kažnjavanje,

– ostalim relevantnim podacima, uključujući odluke suda, izvješća ili ostale informacije građanskih društvenih organizacija, te informacije o ograničenju izvoza robe navedene u Prilozima I. i II. ove Uredbe, koje primjenjuje država odredišta.

Članak 10.

Ministarstvo će odbiti zahtjev za izdavanje izvozne ili uvozne dozvole ako postoji opravdana sumnja da bi se roba navedena u Prilogu II. ove Uredbe mogla uporabiti za mučenje ili ostala okrutna, neljudska ili ponižavajuća postupanja ili kažnjavanje.

Članak 11.

O zahtjevu za izdavanje izvozne, odnosno uvozne dozvole, Ministarstvo odlučuje u roku 30 dana od uredno podnesenog zahtjeva, odnosno u roku 60 dana ako je potrebno izvršiti dodatne provjere.

Izvozna, odnosno uvozna dozvola izdaje se na rok od 3 do 12 mjeseci.

Članak 12.

Ministarstvo može donijeti rješenje o prestanku važenja izvozne, odnosno uvozne dozvole ako utvrdi da jedan ili više uvjeta na osnovi kojih je izdana izvozna, odnosno uvozna dozvola više ne postoji, te na zahtjev podnositelja zahtjeva.

Članak 13.

Ministarstvo vodi evidenciju izdanih izvoznih i uvoznih dozvola.

IV. NADZOR

Članak 14.

Nadzor nad provedbom ove Uredbe obavlja Ministarstvo financija – Carinska uprava.

Ako Ministarstvo financija u provedbi nadzora iz stavka 1. ovoga članka utvrdi da su povrijeđene odredbe ove Uredbe, o tome će obavijestiti Ministarstvo.

V. PRIJELAZNE I ZAVRŠNE ODREDBE

Članak 15.

Podaci primljeni u skladu s ovom Uredbom koriste se samo u svrhe za koje su zatraženi.

Članak 16.

Roba navedena u ovoj Uredbi ostaje predmetom odobrenja, neovisno o izmjenama tarifnih oznaka u Carinskoj tarifi.

Članak 17.

Ova Uredba stupa na snagu osmoga dana od dana objave u »Narodnim novinama«.

Klasa: 331-02/11-01/02
Urbroj: 5030116-11-1
Zagreb, 27. listopada 2011.

Predsjednica
Jadranka Kosor, dipl. iur., v. r.

PRILOG I.

Popis robe iz članaka 4. i 5. ove Uredbe

Napomena: ovaj popis ne obuhvaća medicinsko-tehničku robu

|  |  |
| --- | --- |
| KN tarifna oznaka | Opis |
|  | 1. Predmeti namijenjeni usmrćivanju osoba, kako slijedi: |
| ex 4421 90 98 | 1.1. Vješala i giljotine |
| ex 8208 90 00 |  |
| ex 8543 70 90 | 1.2. Električne stolice za usmrćivanje osoba |
| ex 9401 79 00 |  |
| ex 9401 80 00 |  |
| ex 9402 10 00 |  |
| ex 9402 90 00 |  |
| ex 9406 00 38  ex 9406 00 80 | 1.3. Hermetične komore od npr. čelika i stakla, za usmrćivanje osoba smrtonosnim plinom ili tvari |
| ex 8413 81 00 | 1.4. Automatski sustavi ubrizgavanja droge za usmrćivanje osoba ubrizgavanjem smrtonosne kemijske tvari |
| ex 9018 90 50 |  |
| ex 9018 90 60 |  |
| ex 9018 90 84 |  |
|  |  |
|  | 2. Predmeti namijenjeni obuzdavanju osoba, kako slijedi: |
| ex 8543 70 90 | 2.1. Pojasevi za električne šokove namijenjeni obuzdavanju osoba zadavanjem električnih šokova čiji napon na izvoru ne prelazi 10 000 V |

PRILOG II.

Popis robe iz članka 7. ove Uredbe

|  |  |
| --- | --- |
| KN tarifna oznaka | Opis |
|  | 1. Predmeti namijenjeni obuzdavanju ljudi, kako slijedi: |
| ex 9401 61 00  ex 9401 69 00  ex 9401 71 00  ex 9401 79 00  ex 9402 90 00  ex 9403 20 20  ex 9403 20 80  ex 9403 50 00  ex 9403 70 00  ex 9403 81 00  ex 9403 89 00 | 1.1. Prisilne stolice i stolovi s okovima  Napomena:  Ova točka ne obuhvaća prisilne stolice za invalidne osobe |
| ex 7326 90 98  ex 8301 50 00  ex 3926 90 97 | 1.2. Okovi za noge, skupni lanci, okovi i pojedinačne lisice ili okovi narukvice  Napomena:  Ova točka ne obuhvaća »klasične lisice«. Klasične lisice su lisice čije su cjelokupne dimenzije uključujući lanac, mjereći od vanjskog ruba jedne lisice do vanjskog ruba druge lisice, između 150 i 280 mm kada su zaključane i koje nisu bile prilagođavane kako bi uzrokovale tjelesnu bol ili patnju. |
| ex 7326 90 98  ex 8301 50 00  ex 3926 90 97 | 1.3. Lisice za palce i vijci za stiskanje palaca, uključujući nazupčane vijke za stiskanje palaca |
|  | 2. Prijenosne naprave, namijenjene kontroliranju pobune i za samozaštitu, kako slijedi: |
| ex 8543 70 90  ex 9304 00 00 | 2.1. Prijenosne naprave za zadavanje električnih šokova, koje uključuju, ali nisu ograničene samo na električne šok palice, električne štitove, pištolje za omamljivanje i električne paralizatore čiji napon na izvoru ne prelazi 10 000 V  Napomene:  1. Ova točka ne obuhvaća pojaseve za električne šokove, kao što je navedeno u točki 2.1 Priloga I. ove Uredbe  2. Ova točka ne obuhvaća pojedinačne električne naprave za zadavanje električnih šokova kada se koriste u svrhu osobne zaštite njihovih korisnika. |
|  | 3. Tvari za nadzor pobuna i samozaštitu i s njima povezana prijenosna oprema za raspršivanje, kako slijedi: |
| ex 8424 20 00 | 3.1. Prijenosne naprave za kontrolu pobuna ili samozaštitu primjenom ili raspršivanjem kemijskih tvari za onesposobljavanje  Napomena: |
| ex 9304 00 00 | Ova točka ne obuhvaća pojedinačne prijenosne naprave, čak i ako sadrže kemijske tvari, kada se koriste u svrhu osobne zaštite njihovih korisnika. |
| ex 2924 29 98 | 3.2. Vanililamid pelargonske kiseline (PAVA) (CAS 2444-46-4) |
| ex 2939 99 00 | 3.3. Oleoresin capsicum (OC) (CAS 8023-77-6) |

PRILOG III.

![](dodatni/418306.jpg)

Uredba, NN 142/2011-2848